
อวานี โฮเทลส์ แอนด์ รีสอร์ทส์ เปิดตัว Avani Book Club พลิกประสบการณ์ท่องเที่ยวสู่การค้นพบจุดหมายปลายทางผ่านหนังสือ

แคมเปญการอ่านระดับโลกที่ผสานการค้นหาเรื่องราวจาก #BookTok เข้ากับเสียงสะท้อนของคนท้องถิ่น 
และประสบการณ์การเดินทางสุดสร้างสรรค์ในแบบฉบับของอวานี

กรุงเทพฯ, ประเทศไทย, 1 มิถุนายน 2569: อวานี โฮเทลส์ แอนด์ รีสอร์ทส์ (Avani Hotels & Resorts) ประกาศเปิดตัว Avani Book Club แคมเปญระดับโลกครั้งใหม่ ที่จะช่วยให้แขกผู้เข้าพักได้เชื่อมโยงกับจุดหมายปลายทางแต่ละแห่งผ่านหนังสือ เรื่องเล่าท้องถิ่น และประสบการณ์การอ่านร่วมกัน โปรแกรมนี้ออกแบบมาสำหรับนักเดินทางที่มองหาวิธีการพักผ่อนที่ช้าลงและมีความหมายมากขึ้น โดยรวบรวมรายชื่อหนังสือที่คัดสรรมาอย่างพิถีพิถัน มุมหนังสือภายในโรงแรม กิจกรรมแลกเปลี่ยนหนังสือ กิจกรรมร่วมกับนักเขียน และช่วงเวลาการอ่านอันผ่อนคลาย ณ โรงแรมและรีสอร์ทของอวานีที่เข้าร่วมแคมเปญทั่วโลก การเปิดตัวในครั้งนี้เป็นการตอบรับการเติบโตของชุมชนการอ่านออนไลน์ ตั้งแต่ #BookTok ไปจนถึง #Bookstagram เมื่อหนังสือได้กลายมาเป็นส่วนหนึ่งในการวางแผน การแชร์ และความทรงจำในการเดินทางของผู้คนในยุคปัจจุบัน
หัวใจสำคัญของโปรแกรมนี้คือ รายชื่อหนังสือระดับโลก 30 เล่ม ที่คัดสรรมาเพื่อ 15 โรงแรมอวานี ทั้งในเอเชีย ออสเตรเลีย ยุโรป ตะวันออกกลาง แอฟริกา และมหาสมุทรอินเดีย โดยหนังสือแต่ละเล่มได้รับคัดเลือกมาอย่างดีเพื่อสะท้อนถึงวัฒนธรรม คาแรคเตอร์ หรือมู้ดแอนด์โทนของจุดหมายปลายทางนั้น ๆ มีความลงตัวทั้งในแง่ของคุณค่าทางวรรณกรรมและความเพลิดเพลินของผู้อ่าน ครอบคลุมตั้งแต่ นวนิยายร่วมสมัย วรรณกรรมคลาสสิก หนังสืออ่านง่ายชวนติดตาม ไปจนถึงหนังสือแนวฮีลใจและเวลเนส เพื่อให้แขกผู้เข้าพักสามารถค้นหาเรื่องราวที่แมตช์กับทริปของตัวเองได้ทุกรูปแบบ
ไฮไลท์ที่น่าสนใจ ได้แก่ หนังสือ Bangkok Wakes to Rain โดย พิชญ สุดบรรทัด วรรณกรรมที่ถ่ายทอดภาพสะท้อนอันซับซ้อนและหลากหลายมิติของเมืองหลวงไทย คัดสรรโดย อวานี พลัส ริเวอร์ไซด์ กรุงเทพฯ (Avani+ Riverside Bangkok) และหนังสือ The Miniaturist โดย Jessie Burton คัดสรรโดย อวานี มิวเซียม ควอเตอร์ อัมสเตอร์ดัม (Avani Museum Quarter Amsterdam) ที่จะพาไปสัมผัสความลึกลับและศิลปะของอัมสเตอร์ดัมในศตวรรษที่ 17 สำหรับในประเทศอิตาลี อวานี ริโอ โนโว เวนิส (Avani Rio Novo Venice) นำเสนอหนังสือขายดีระดับ New York Times Bestseller ของ Kacie Rose เรื่อง You Deserve Good Gelato เรื่องราวการเฉลิมฉลองอาหาร การเดินทาง และการเริ่มต้นชีวิตใหม่ โดยไฮไลท์พิเศษคืออินฟลูเอนเซอร์รวมถึงนักเขียนชื่อดังรายนี้ จะมาสร้างสีสันและฉลองการเปิดตัวของ Avani Book Club ผ่านกิจกรรมแจกลายเซ็นในช่วงฤดูร้อนนี้ด้วย 
ลิสต์หนังสือดังกล่าวยังสะท้อนถึงเรื่องราวของรีสอร์ทในแต่ละจุดหมายปลายทางของอวานีอีกด้วย ตั้งแต่หนังสือ Folk Tales of the Maldives คัดสรรโดย อวานี พลัส แฟเรส มัลดีฟส์ (Avani+ Fares Maldives) ที่มาพร้อมกับเรื่องราวความเชื่อของชาวมัลดีฟส์ตั้งแต่อดีตสู่ปัจจุบัน ที่เสิร์ฟให้อ่านถึงริมสระว่ายน้ำด้วยคอนเซ็ปต์รถเข็นหนังสือสุดเก๋ (Roving Book Buggy) ควบคู่ไปกับหนังสือสำหรับดูแลตัวเองที่รอต้อนรับอยู่ในสปา ไปจนถึงหนังสือแนวฟื้นฟูจิตใจอย่าง Wintering โดย Katherine May คัดสรรจาก อวานี พลัส บาร์บารอน เซเชลส์ (Avani+ Barbarons Seychelles) ในขณะที่ อวานี วิกตอเรีย ฟอลส์ (Avani Victoria Falls) นำเสนอหนังสือ The Old Drift โดย Namwali Serpell ที่จะพาทุกคนย้อนรอยเรื่องราวของประเทศแซมเบียผ่านแต่ละยุคสมัย ส่วนหนังสือฮิตขวัญใจชาวออสเตรเลียอย่าง The Rosie Project และ Big Little Lies ก็จะมาช่วยเติมเต็มความเพลิดเพลินในการอ่านช่วงวันหยุดให้เบาสบายยิ่งขึ้น 
นอกเหนือจากลิสต์หนังสือระดับโลกแล้ว โรงแรมที่เข้าร่วมแคมเปญยังพร้อมเนรมิตให้ Avani Book Club มีชีวิตชีวามากยิ่งขึ้น ผ่านความร่วมมือกับพันธมิตรในท้องถิ่น เมนูอาหารและเครื่องดื่มที่ได้แรงบันดาลใจจากหนังสือ มุมแลกเปลี่ยนหนังสือ กิจกรรมเล่านิทานสำหรับเด็ก ๆ และกิจกรรมจากชุมชนท้องถิ่น อย่างที่ อวานี อลอนโซ มาร์ติเนซ มาดริด (Avani Alonso Martínez Hotel) ได้มีการจัดกิจกรรมสำหรับคอมมูนิตี้บุ๊กคลับท้องถิ่นเป็นประจำ เพื่อเป็นพื้นที่พบปะและแลกเปลี่ยนบทสนทนาทางวรรณกรรมในเมืองหลวงของสเปน ส่วนที่ อวานี มิวเซียม ควอเตอร์ อัมสเตอร์ดัม แคมเปญ Avani Book Club จะร่วมในฉลองเทศกาล WorldPride ด้วยกิจกรรม Book Swap & Reading Night ร่วมกับ The Swap Club เพื่อรวมตัวแขกผู้เข้าพักและชาวเมืองมาร่วมค่ำคืนแห่งการแบ่งปันเรื่องราวความหลากหลายทางเพศ ผ่านบทกวี และบทสนทนาดี ๆ ร่วมกัน
สำหรับในประเทศไทย อวานี รัชดา กรุงเทพฯ (Avani Ratchada Bangkok) จะเปิดตัวกิจกรรม Sip the Story จับคู่หนังสือเกี่ยวกับประเทศไทยกับเครื่องดื่มสูตรพิเศษ ไม่ว่าจะเป็นกาแฟ มัทฉะ หรือค็อกเทล ให้คุณเพลิดเพลินไปกับรสชาติของเครื่องดื่มและเรื่องราวในหนังสือ และที่ อวานี อ่าวนาง คลิฟฟ์ กระบี่ รีสอร์ท (Avani Ao Nang Cliff Krabi Resort) แขกผู้เข้าพักสามารถดื่มด่ำกับชุดน้ำชายามบ่ายริมสระว่ายน้ำที่ได้แรงบันดาลใจจากเรื่องเล่าในหนังสือ พร้อมชมวิวภูเขาหินปูนอันตระการตา สำหรับนักเดินทางตัวน้อย อวานี พลัส เกาะลันตา กระบี่ รีสอร์ท (Avani+ Koh Lanta Krabi Resort) ได้นำสัตว์ป่าท้องถิ่นมาโลดแล่นในนิทาน โดยเด็ก ๆ สามารถติดตามการผจญภัยของ ก๊อก และ เก๊ก นกเงือกคู่รักประจำรีสอร์ท ผ่านสมุดกิจกรรม Hornbill Heroes และนิทานก่อนนอนเรื่อง When Gok Met Gek ซึ่งวาดภาพประกอบโดยศิลปินรุ่นใหม่ชาวไทย
Avani Book Club เปิดให้เข้าร่วมแล้ววันนี้ ณ โรงแรมและรีสอร์ทอวานีที่เข้าร่วมแคมเปญ โดยกิจกรรมพิเศษและอีเวนต์ต่าง ๆ ในแต่ละโรงแรมจะทยอยจัดขึ้นตลอดทั้งปี ดูข้อมูลเพิ่มเติมได้ที่ www.avanihotels.com/en/book-club
– จบ –

ข้อมูลสำหรับบรรณาธิการ
เกี่ยวกับ อวานี โฮเทลส์ แอนด์ รีสอร์ทส์ (Avani Hotels & Resorts) 
แบรนด์โรงแรมอวานี ออกแบบมาเพื่อตอบโจทย์นักเดินทางยุคปัจจุบัน นำเสนอห้องพักดีไซน์ทันสมัย พื้นที่ส่วนกลางสำหรับการสังสรรค์เพื่อการเชื่อมต่อถึงกัน รวมถึงประสบการณ์การรับประทานอาหารภายในโรงแรมและแบบนำกลับ (on-the-go) ที่ต่างได้แรงบันดาลใจจากท้องถิ่น ความสมดุลคือหัวใจของทุกสิ่งที่อวานีทำ เพื่อมอบการผสมผสานที่พอดีระหว่างการบริการ ความสนุกสนาน และความเป็นส่วนตัวให้กับแขกผู้ใช้บริการ แบรนด์อวานีได้เปิดตัวในปี 2011 และในปัจจุบันมีโรงแรมในเครือกว่า 40 แห่งใน 5 ทวีป ครอบคลุมทั้งโรงแรมในเมือง รีสอร์ท และที่พักท่ามกลางธรรมชาติ โดยมุ่งเน้นการออกแบบอย่างชาญฉลาด การบริการที่มีชีวิตชีวา และความคุ้มค่า

อวานีเป็นส่วนหนึ่งของกลุ่มโรงแรม ไมเนอร์ โฮเทลส์ (Minor Hotels) และเป็นสมาชิกของโปรแกรมสะสมคะแนน Minor DISCOVERY ซึ่งเป็นส่วนหนึ่งของ GHA DISCOVERY

ดูข้อมูลเพิ่มเติมได้ที่ avanihotels.com และติดตามอวานีได้ทาง Facebook, Instagram, TikTok, X และ YouTube 

เกี่ยวกับ ไมเนอร์ โฮเทลส์ (Minor Hotels)
ไมเนอร์ โฮเทลส์ เป็นบริษัทผู้นำระดับโลกด้านธุรกิจการบริการ โดย ณ ปัจจุบันมีโรงแรม รีสอร์ท และเรสซิเดนซ์ในเครือจำนวนมากกว่า 640 แห่งใน 66 ประเทศ ผ่านแบรนด์โรงแรมที่หลากหลาย อาทิ อนันตรา (Anantara) เอเลวาน่า คอลเลคชั่น (Elewana Collection) เดอะ โวลสลีย์ โฮเทลส์ (The Wolseley Hotels) ทิโวลี (Tivoli) ไมเนอร์รีเซิร์ฟ คอลเลคชั่น (Minor Reserve Collection) เอ็นเอช (NH) เอ็นเอช คอลเลคชั่น (NH Collection) นาว (Nhow) อวานี (Avani) คอล์แบร์ คอลเลคชั่น (Colbert Collection) โอ๊คส์ (Oaks) และ ไอสเตย์ (iStay) รวมถึงธุรกิจอื่น ๆ ที่หลากหลาย ไม่ว่าจะเป็นร้านอาหารและบาร์ กิจกรรมการท่องเที่ยว และแบรนด์ด้านสปาและเวลเนสระดับโลก ด้วยประสบการณ์ยาวนานกว่า 40 ปี ไมเนอร์ โฮเทลส์ มุ่งมั่นเสริมสร้างแบรนด์ให้แข็งแกร่ง สร้างพันธมิตรที่ยั่งยืน และขับเคลื่อนความสำเร็จทางธุรกิจ ด้วยการให้ความสำคัญกับสิ่งที่มีความหมายที่สุดสำหรับแขก ทีมงาน และพันธมิตรทางธุรกิจ
 
ไมเนอร์ โฮเทลส์ เป็นสมาชิกของ Global Hotel Alliance (GHA) ซึ่งเป็นพันธมิตรแบรนด์โรงแรมอิสระที่ใหญ่ที่สุดในโลก และมีโปรแกรมสะสมคะแนน Minor Discovery ซึ่งเป็นส่วนหนึ่งของ GHA DISCOVERY อีกด้วย
 
ดูรายละเอียดเพิ่มเติมได้ที่ minorhotels.com และติดตาม ไมเนอร์ โฮเทลส์ ได้ทาง Facebook, Instagram, LinkedIn, TikTok และ YouTube

สอบถามข้อมูลเพิ่มเติมได้ที่ฝ่ายประชาสัมพันธ์:  
ณัฐพร วานิช (ผู้จัดการอาวุโสฝ่ายประชาสัมพันธ์)  
อีเมล nutthaporn_va@minor.com

